ANC se ekonomie-baas lei nou Ontwikkelingsbank | Netwerk24
Deur Francois Williams 27 September 2019 16:56
Enoch Godongwana, hoof van die ANC se subkomitee oor ekonomiese transformasie, is as voorsitter van die Ontwikkelingsbank van Suider-Afrika (Obsa) aangestel.
Godongwana, wat Vrydag op Obsa se jaarvergadering in dié pos aangestel is, was voorheen adjunkminister van openbare ondernemings en van ekonomiese ontwikkeling onder oudpres. Jacob Zuma.
Obsa het ook Vrydag sy finansiële resultate vir die boekjaar tot einde Maart uitgereik, en gespog hy het 'n netto wins van R3,1 miljard behaal teenoor die vorige jaar se netto wins van R2,28 miljard.
In die boekjaar het die bank steun van R37 miljard gebied vir die ontwikkeling van infrastruktuur en R9 miljard se lenings is uitbetaal.
Sy netto rente-inkomste het met 17% tot R4,49 miljard gegroei. Sy bedryfsinkomste het met 47% tot R5,64 miljard gegroei, en sy totale bates het met 0,3% tot R89,5 miljard geklim.
Op die jaarvergadering is prof. Mark Swilling van die Universiteit Stellenbosch (US) as ondervoorsitter van Obsa aangestel.
Godongwana is in April in die direksie van Obsa aangestel. Hy het 'n meestersgraad in finansiële ekonomie van die Universiteit van Londen en is 'n nie-uitvoerende direkteur van 'n string ander entiteite, waaronder die papiergroep Mondi, die Nuwe Ontwikkelingsbank oftewel die Brics-bank, die Nasionale Behuisingsfinansieringskorporasie, die Nasionale Huisbouersregistrasieraad en 'n reeks maatskappye van die Zabezolo-groep.
Van Godongwana se omstrede onlangse uitsprake was oor die ANC se beleid oor voorgeskrewe bates. Godongwana meen dit is beter om pensioenfondsgeld te gebruik om staatsondernemings se finansies aan te help as om by die Internasionale Monetêre Fonds vir lenings aan te klop.
Swilling is in Augustus 2017 heraangestel as 'n direkteur van Obsa. Hy is 'n professor in volhoubare ontwikkeling aan die US se skool vir openbare leierskap. Hy was die medeskrywer van 'n onlangse akademiese verslag oor staatskaping.
Martie Janse van Rensburg, wat in April as nie-uitvoerende direkteur van Obsa heraangestel is, is Vrydag op die jaarvergadering aangestel as voorsitter van die bank se oudit- en risikokomitee.
Janse van Rensburg is 'n geoktrooieerde rekenmeester en is 'n nie-uitvoerende direkteur van Sephaku Holdings en Etion. Sy dien ook in toesigkomitees by FirstRand en Ashburton, volgens inligting wat Obsa Vrydag op die JSE se nuusdiens, Sens, uitgereik het.